**Инсон ҳуқуқларини ҳимоя қилиш нодавлат нотижорат ташкилоти мурожаати бўйича**

**қишлоқ хўжалигида мавжуд муаммоларни бартараф этиш юзасидан**

**таклифлар**

| **Т/р** | **Муаммонинг тавсифи** | **Муаммонинг ечими юзасидан таклиф** |
| --- | --- | --- |
| 1 | Қишлоқ хўжалигида уруғ таъминотини яхшилаш, чет элдан олиб кирилган уруғларнинг сифатини яхшилаш, карантин ва уруғ назоратини кучайтириш, кириб келаётган касалликларни олдини олиш. Биолаборатория, ўсимликларни ҳимоя килиш ташкилотларини иш фаолиятини кучайтириш | Ўзбекистонда экиш материаллари (уруғлик ва кўчатлар) импортини босқичма-босқич камайтириш ва ишлаб чиқаришни ташкил этиш чоралари кўрилмоқда.  Жумладан, Ўзбекистон Республикаси Инновацион ривожланиш вазирлиги ҳузурида уруғчилик соҳасини тубдан такомиллаштириш, сифатли ва рақобатбардош маҳсулотларни ишлаб чиқаришни кенгайтириш, уларни халқаро бозорларга янада илгари суриш мақсадида Уруғчиликни ривожлантириш маркази ташкил этилган.  Шу билан бирга, фермер хўжаликлари ва ахоли томорқалари экинларида зараркунанда ва касалликларни аниқлаш ва уларга қарши кураш чораларини ташкил этиш бўйича ахборот, интернет тизимлари ташкил этилмаган. Ўсимликларни биологик ҳимоя қилишда биолабораторияда кўпайтирилган биомаҳсулотларни тарқатиш тўғри йўлга қўйилмаган.  Биолабораторияларнинг молиявий таъминот тизимида ҳам муаммолар мавжуд. Ўсимликларни биологик ҳимоя қилиш фақатгина ғалла ва ғўза экинларида олиб борилиб, қолган экинларда деярли йўлга қўйилмаган.  Кўтарилган муаммоларни ҳал этиш мақсадида:  республикада уруғ ва кўчат етиштиришни йўлга қўйиш мақсадида ҳудудлардаги экиш материалларига бўлган талабни ўрганиш ва белгилаш орқали импорт қилувчиларга ер майдонлари ажратиб бериш ва улар томонидан уругчиликни янада ривожлантириш;  ўсимликларни зараркунанда ва касалликлардан ҳимоя қилиш хизматини худудларда янада ривожлантириш, улар томонидан янги тур биомахсулотларни аниқлаш, интродукциялаш, иқлимлаштириш ва жорий этиш, асосида уйғунлашган кураш тизимига тўлиқ ўтиш;  ахоли томорқалари ва фермер хўжаликларида зараркунанда ва касалликларга қарши кураш масалаллалри бўйича маслахатларни интернет орқали етказиб бериш учун тегишли ахборот дастурларини ишлаб чиқиш;  биомахсулотларни кўпайтириш ва қўллашда ресурстежамкор инновацион технологияларни жорий этиш;  биолабораторияларни талаб даражасида зарур шароитлар билан таъминлаш ва керакли маблағларини ўз вақтида етказиб бериш, биомаҳсулотлар тарқатувчиларининг молиявий масаласини ҳал этиш;  мева-сабзавот, полиз, картошка экинларини етиштиришда янги тур энтомофагларни қўллашни ташкил этиш мақсадида ихтисослашган биолабораторияларни ташкил этиш чоралари кўрилиши лозим. |
| 2 | Қишлоқ хўжалиги техникаларини чет эл давлатларидан олиб киришда муаммолар нархларини ошиб кетиши | Республика ҳудудида қишлоқ хўжалиги маҳсулотларини ишлаб чақирувчи жами  12 та корхона мавжуд. Ушбу корхоналарда жами ҳар хил турдаги 19 хил қишлоқ хўжалиги техникалари ички бозорга етказиб берилади. 2018 йил январь-октябрь ойларида жами 1 877,0 млрд. сум, хусусан “Ўзагротехсаноатхолдинг” АЖ таркибидаги йирик корхоналар томонидан 1 316,7 млрд.сўм ва кичик корхоналар томонидан 560,2 млрд.сўм миқдоридаги қишлоқ хўжалиги техникалари ишлаб чиқарилиб фермерларга етказилган. 2018 йил якуни бўйича 2 132,1 млрд.сўм миқдордаги техникаларни ишлаб чиқариш кутилмоқда.  Шуни таъкидлаш жоизки, миллий валютанинг айирбошлаш курси эркинлаштирилганлиги ўз навбатида “Ўзагротехсаноатхолдинг” АЖ таркибидаги корхонлар томонидан етказиб бериладиган қишлоқ хўжалиги техникалари нархининг ошишига сезиларли даражада таъсир қилди.  Ишлаб чиқарилаётган техникалар нархининг импорт қилинаётган техникалар нархига нисбатан номутаносиблиги ҳамда рақобатбардош эмаслигини ҳисобга олган ҳолда респбликада ишлаб чиқариладиган техникаларга божхона божлари ўрнатилган.  Бундан ташқари, 2018 йил январь-октябрь ойларида республикага жами 30,0 млн.доллардан ортиқ қишлоқ хўжалиги техникалари божхона божлари тўланган ҳолда импорт қилинган. |
| 3 | Минерал ўғитларнинг нархи ошиб кетиши ва танқислиги | Мамлакатимиз товарлар бозорида самарали рақобат муҳитини яратиш, монополияни босқичма-босқич камайтириш, тақсимлаш тизими элементларини тугатиш, барча субъектларни моддий-техника ресурслар, шу жумладан минерал ўғитлар билан таъминланишида тенг шарт-шароитларни вужудга келтириш, юқори ликвидли маҳсулотлар билан таъминлаш соҳасида суиистеъмолчиликлар ва талон-тарожликларнинг олдини олиш, дебиторлик ва кредиторлик қарзларини камайтириш мақсадида, 2018 йилнинг 1 январидан бошлаб ички бозорда фақат биржа савдоси орқали бозор тамойиллари асосида сотиш тартибга солинган.  Бундан ташкари, 2018 йилнинг февралидан бошлаб пахта ва буғдой етиштирувчи фермер хўжаликлари минерал ўғитлар билан таъминлаш бўйича тасдиқланган схема ва нархларда етишитириб берилмоқда.  Ҳозирги кунда қишлоқ хўжалигининг янада ривожлантирилиши натижасида минерал ўғитларга бўлган талабни тўла қондириш мақсадида маҳаллий киме корхоналари томонидан ўғитлар миқдорини кўпайтириш хамда уларни республиканинг барча худудларига бир нархда етказиб бериш юзасидан тегишли чора-тадбирлар амалга оширилмоқда. |
| 4 | Қишлоқ хўжалигига ўз эркинлигини бериш экинларнинг жойлаштиришни бозор талабидан келиб чикиб тузиш | Амалдаги қонунчиликка асосан қишлоқ хўжалиги корхоналари фаолият ихтисослашувидан келиб чиққан ҳолда ер ижара шартномаси ва контрактация (фьючерс) шартномалари мажбуриятларига асосан қишлоқ хўжалик экинларини мустақил равишда жойлаштиради.  Бунда, Давлат эҳтиёжлари учун харид қилинадиган қишлоқ хўжалиги маҳсулотлари бўйича экинлар унумдор (40 баллдан юқори бўлган) ер майдонларига контур яхлитлигини сақланган ҳолда жойлаштирилади. Бир контурга экинларни 2-3 йилдан ортиқ экилишига йўл қўйилмайди.  Қишлоқ хўжалик экинларини жойлаштиришда айрим ҳолларда маҳаллий ҳокимиятлар томонидан маъмурий босимлар кузатилмоқда. Хусусан, 2017 йилда Андижон вилоятида беда, маккажухори ва боғ қатор ораларидаги иккиламчи экин майдонлари буздирилиб, ўрнига ошқовоқ экдирилди. Табиийки, бунинг натижасида катта ҳосил олинди. Лекин, етиштирилган маҳсулотни сотиш муаммоси билан деҳқон ёлғиз ўзи курашишга мажбур бўлди. Ҳеч қандай шартномалар тузилмаган ҳолда етиштирилган катта миқдордаги маҳсулотлар охир-оқибат нест-нобуд бўлади.  Шу билан бирга, етиштирилаётган маҳсулотни сотиб олиш бўйича шартномаларнинг мавжуд эмаслиги, музлатгичлар қувватининг етишмаслиги ва харажатларнинг юқорилиги, ресурс сарфи юқори бўлган монопол қайта ишлаш корхоналар томонидан хом ашёни сотиб олиш учун жуда арзон нархлар таклиф этилаётганлиги, фермерларнинг ўзида эса кичик саноат корхоналарини ташкил этиш учун моддий-техник базанинг етишмаслиги, маҳсулотларнинг табиий йўқотилиши ишлаб чиқарувчиларнинг мевачиликдан зарар кўришига олиб келмоқда.  Юқоридагиларни инобатга олган ҳолда қуйидаги чора-тадбирлар белгиланди:  ички ва ташқи бозорларни ўрганиш бўйича тизимли маркетинг тадқиқотларини ўтказиш.  2019 йилдан бошлаб мева-сабзавотга ихтисослаштирилган туманларда мева-сабзавот кластерларини давлат ва хусусий шерикчилик асосида янада ривожлантириш;  ресубликада алоҳида қишлоқ хўжалиги махсулотлари биржасини ташкил этиш;  бюджет маблағлари ҳисобига фаолият кўрсатувчи, бозор конъюнктурасини ўрганиш билан доимий шуғулланувчи илмий марказлар фаолиятини йўлга қўйиш лозим. Бундай марказлар қишлоқ хўжалиги маҳсулотлари ишлаб чиқарувчилари учун қандай экин турларини жойлаштириш мақсадга мувофиқлиги юзасидан тавсия берадилар. |
| 5 | Қишлоқ хўжалиги экинларини экспорт қилишдаги муаммоларни бартараф этиш | Қишлоқ хўжалиги экинларини экспорт қилишдаги муаммоларни бартараф этиш мақсадида жорий йил 17 октябрда Президентимиз томонидан қабул қилинган қарорида:  юридик шахслар - мева-сабзавот маҳсулотлари экспорт қилувчилари мева-сабзавот маҳсулотлари экспортини дастлабки тўловсиз, аккредитив очмасдан, банк кафолатини расмийлаштирмасдан ҳамда экспорт шартномасини сиёсий ва тижорат хавфларидан суғурта полисисиз амалга ошириш ҳуқуқига эгадирлар;  юридик шахслар - мева-сабзавот маҳсулотлари экспортидан тушумларни ўз вақтида таъминламаган мева-сабзавот маҳсулотлари экспорт қилувчилари мева-сабзавот маҳсулотларини экспорт қилишда 100 фоизлик олдиндан тўлов олиш талаблари уларга қўлланган ҳолда ноҳалол мева-сабзавот маҳсулотлари экспорт қилувчилар реестрига киритиладилар;  тадбиркорлик субъектлари улгуржи савдо қилиш лицензиясига эга бўлмасдан мева-сабзавот маҳсулотлари экспортини амалга ошириш ҳуқуқига эгадирлар. Бунда якка тартибдаги тадбиркорларнинг мева-сабзавот маҳсулотлари экспорт тушумларига ягона солиқ тўлови тўланишини назарда тутувчи солиққа тортиш тартиби қўлланилади;  экспорт қилинадиган мева-сабзавот маҳсулотлари божхона кўригидан ўтказилмайди, божхона қонун ҳужжатлари бузилиши хавфи белгилари аниқланган ҳолатлар бундан мустасно. |
| 6 | Нефт маҳсулотларини лимитини ошириш, шаҳобчалардан олишдаги муаммоларни бартараф этиш | Ёқилғи-энергетика ресурслари ҳамда бошқа юқори ликвидли маҳсулотлар билан таъминлаш борасида рақобат муҳитини такомиллаштириш, суиистеъмолчиликлар ва талон-торожликлар шароитини тугатиш, тўлов интизомини мустаҳкамлаш, дебиторлик ва кредиторлик қарзларини камайтириш мақсадида 2018 йил 1 январдан бошлаб бензин ва дизел ёкилғиси ички бозорда фақат биржа савдоси орқали бозор тамойиллари асосида сотиш тартиби босқичма-босқич тадбиқ этилган.  Шунингдек, қишлоқ хўжалигида бозор механизмларини кенг жорий этиш мақсадида жорий йилдан бошлаб пахта ва ғалла ишлаб чиқарувчилари ёкилғи қўйш шохобчалари билан тўғридан-тўғри шартномалар асосида дизел ёқилғисини сотиб олинади.  Жорий йил 1 ноябрдан бошлаб 1 литр дизель ёкилғиси нархи 4 800 сўм ва ЭКО дизель ёкилғиси 4 900 сўм. |
| 7 | Илмий тажриба хўжаликларининг иш фаолиятини қайтадан ташкил этиш ва тажрибали мутахассисларни жалб этиш | Аграр соҳаси тармоқларида илмий тадқиқот ва ишлаб чиқарувчилар ўртасида узилишлар мавжуд.  Жумладан, Ўзбекистон чорвачилик илмий-тадқиқот институти ҳамда чорвадорлар ўртасида “Томорқа хизмати” МЧЖ орқали боғлиқликни ўрнатилмаган.  Ушбу муаммолар юзасидан қуйидаги чора-тадбирлар белгиланди:  қишлоқ хўжалиги соҳасида илмий-тадқиқот ишларини молиялаштириш ва яратилаётган инновацияларни тижоратлаштиришни янада жадаллаштириш;  илмий тадқиқотларни етарли даражада молиялаштириш ҳамда яратилган инновацияларни тижоратлаштириш механизмларини такомиллаштириш ва бунда информацион технологиялар имкониятларидан кенг фойдаланиш, жумладан, “Агро Инновацион Табло” порталини шакллантириш;  илмий тажриба хўжаликларининг иш фаолиятини қайтадан ташкил этиш ва ва тажрибали мутахассисларни  илмий тадқиқот институтлари ва олий таълим муассалари олимлари томонидан инновацион ғоя ва технологияларни ишлаб чиқаришга жорий этиш масалаларида давлат томонидан эътиборни янада кучайтириш. |
| 8 | Фермер хўжаликлари ва қишлоқ хўжалиги корхоналари тадбиркорлар ҳисобланади, лекин уларнинг тадбиркорликлари ҳимоя қилинмайди | Ўтган давр мобайнида қишлоқ хўжалигида бозор муносабатларини жорий этиш, ишлаб чиқаришни ривожлантириш, мулкдорлар синфини шакллантириш ҳамда уларнинг мустақиллигини таъминлаш бўйича босқичма-босқич ислоҳотлар амалга оширилди.  Ислоҳотларнинг дастлабки босқичида фермер ва деҳқон хўжаликлари фаолиятини ташкил этиш, қишлоқ хўжалиги маҳсулотларини етиштиришда уларни етакчи кучга айлантириш бўйича мустаҳкам ҳуқуқий асос хамда зарур шарт-шароитлар яратилди.  Қабул қилинган «Фермер хўжалиги тўғрисида»ги ва «Деҳқон хўжалиги тўғрисида»ги Ўзбекистон Республикаси қонунлари ернинг ҳақиқий эгаси сифатида фермер ва деҳқон хўжаликларининг ҳуқуқий мақомини аниқ белгилаб берди ҳамда уларнинг қишлоқ хўжалиги маҳсулотларини ишлаб чиқарувчи асосий субъектлар сифатида шаклланиши ва ривожланишини таъминлади.  Кўп тармоқли фермер хўжаликларини ташкил этиш, уларга зарур шарт-шароитлар яратиш, фермер ва деҳқонларнинг ҳуқуқлари ва қонуний манфаатларини ҳимоя қилиш бўйича зарур чора-тадбирлар амалга оширилди.  Ўзбекистон фермер, деҳқон хўжаликлари ва томорқа ер эгалари кенгаши, Қорақалпоғистон Республикаси Вазирлар Кенгаши ва вилоятлар ҳокимликлари билан биргаликда 2016 йилдан бошлаб ҳар йили фермер хўжаликларини ривожлантириш ва кўп тармоқли фермер хўжаликларини ташкил этиш бўйича ҳудудий Дастурлар қабул қилинади.  Ушбу Дастурларга асосан фермер хўжаликларида қўшимча ишлаб чиқариш, қишлоқ хўжалик маҳсулотларини қайта ишлаш, сервис хизматлари кўрсатиш ҳамда бошқа йўналишлар бўйича кўп тармоқли фаолият йўлга қўйилди. Бунинг натижасида қишлоқ жойларда 90 мингдан зиёд янги иш ўринлари яратилди.  Фермер, деҳқон хўжаликлари ва томорқа ер эгаларининг ҳуқуқлари ва қонуний манфаатларини ҳимоя қилиш, қишлоқ хўжалиги экин майдонларидан самарали фойдаланиш тизимини тубдан такомиллаштириш мақсадида 2022 йилнинг 1 январидан бошлаб кўп тармоқли фаолиятни йўлга қўймаган фермер хўжаликлари билан ер ижараси шартномалари қонун ҳужжатларига мувофиқ бекор қилинади.  Кўп тармоқли фермер хўжаликлари реестрини шакллантириш ва юритиш тартиби тўғрисидаги Низомда кўп тармоқли фермер хўжаликлари реестрини шакллантириш ва юритишнинг асосий мақсад ва вазифалари, реестрни шакллантириш тартиби, фермер хўжаликлари томонидан уларни реестрга киритиш учун тақдим этиладиган ҳужатлар, фермер хўжалигини реестрга киритиш тартиби, кўп тармоқли фермер хўжалигини реестрдан чиқариш тартиби, реестрни юритиш ва маълумотларни тақдим этишда Кенгашнинг давлат бошқарув органлари билан ўзаро муносабати белгилаб қўйилган. |
| 9 | Худудларда балиқчилик, чорвачилик ва паррандачилик йўналишлардаги муаммоларни ҳал қилиш | 1. Худудлардаги сунъий сув ҳавзаларида балиқ етиштиришни янада ривожлантиришга талаб этиладиган минерал ўғит ва ни тўлиқ таъминлаб берилмаганлиги асосий тўсиқлардан бири бўлмоқда.  Республикада 2019 йилда сунъий сув ҳавзаларида балиқ етиштиришга талаб этиладиган 30650 тонна минерал ўғитни тўлиқ таъминлаб бериш мақсадида “Ўзкимёсаноат”АК томонидан “Ўзбекбалиқсаноат” уюшмаси томонидан шакллантирилган балиқчилик хўжаликлари рўйхатига асосан минерал ўғитни алоҳида биржа савдоларига етарли хажмда қўйиб бориш чоралари белгиланди.  2. Уй хўжаликларида парранда етиштиришни рағбатлантириш бўйича қатор чора-тадбирлар амалга оширилмоқда. Бунинг учун имтиёзлар микрокредитларнинг ажратилиши, арзон нархларда жўжаларни хонадонларга етказиб берилиши ва уларни озуқа билан таъминлаш юзасидан қулайликларнинг яратилиши шулар жумласидандир. Лекин, аҳолининг бу борадаги тажрибасизлиги паррандаларнинг маълум қисми ҳалок бўлишига сабаб бўлмоқда ва натижада, ушбу фаолият тури фойда ўрнига зарарга сабаб бўлмоқда.  Паррандачиликни янада ривожлантириш мақсадида:  - аҳолини жўжа билан таъминлашни яхшилаш мақсадида йирик қишлоқларга тижорат асосида мини инкубаторларни барпо этиш;  - уй шароитида парранда боқиш гигиенаси ва маданияти ҳақида замонавий билимларни тарқатиш, кишиларга бу борадаги АҚШ, Исроил мамлакатларидаги тажрибаларни ўргатиш;  - парранда боқиладиган биноларни йил давомида бир хил даражада ёритиш, уларда бир хил ҳароратда сақлаб туриш бўйича аҳоли орасида тушунтириш ишларини олиб бориш;  - узоқ муддатли шартномалар тузиш йўли билан парранда боқувчилар учун ветеринария хизматлари кўрсатишни яхшилаш бўйича тегишли чора-тадбирлар белгиланди.  3. Чорвачиликни ривожлантиришда озуқа базасни ривожлантириш масаласи катта ахамиятга эган.  Ем-хашак экин майдонининг камлиги (жами экин майдонинг 7%ни ташкил этади) озуқа етишмовчилиги ва чорва махсулдорлигининг пасайиб кетишига олиб келмоқда. Бунинг натижасида аҳолининг чорва махсулотларига бўлган талаби қондирилмаяти.  Бир шартли зотдор чорвани белгиланган рацион бўйича боқиш учун эса 0,6-0,7 гектар ер талаб қилинади. Озуқа базасини мустаҳкамлаш учун ерни рацион бўйича ер ажратиш тизимини йўлга қўйиш мақсадида туман хокимликлари томонидан ҳар 150 бош паррандага 1 га озуқа етиштириш майдонларини ажратиш чора-тадбирларини кўриб чиқиши мақсадга мувофиқ.  Инсон организмга таъсир кўрсатмайдиган фитобиотикларни қўшимча озуқа сифатида қўллашни тизимли ташкил этиш мақсадида фитобиотиклар ишлаб чиқариш инфратузилмасини шакллантириш.  Республикада чорва махсулотларини катта қисми уй хўжаликларида етиштирилади. Бироқ улар институционал инфратузилма нуқтаи назарда ҳимояланмаган.  Шу сабабли республикада ташкил этилган “Томорқа хизмати” МЧЖ лар томонидан томорқа, деҳқон ва фермер хўжаликларига консалтинг, савдо хизматларини кўрсатишни хам ташкил этиш мақсадга мувофиқ. |
| 10 | Етиштирилган қишлоқ хўжалиги маҳсулотларини қабул қиладиган ташкилотларни тузиш ва қишлоқ хўжалиги корхоналари ҳамда фермер хўжаликлари билан маҳсулот сотиб олиши учун олдиндан шартнома асосида бўнак пулларни муддатларида тўланишини таъминлаш. Режада берилган етиштирилган қишлоқ хўжалиги маҳсулотларини сотиб олинишини таъминлаш | Бугунги кунда қишлоқ хўжалик маҳсулотларини ишлаб чиқарувчилари ва тайёрловчилари ўртасида бозорида харидоргир экинлар ва уларнинг навларини жойлаштириш масалаларида ўзаро ҳамкорликнинг бозор механизмларидан тўлиқ фойдаланмаслик, тузилган шартномаларни ўз вақтида, сифатли, тўлиқ ёки мутлақо бажармаслик каби ҳаракатларда намоён бўлувчи кичик қишлоқ хўжалиги товар ишлаб чиқарувчилари томонидан шартнома интизомига риоя қилмаслик холатлари кўплаб кузатилади.  Ушбу муаммони ҳал этиш мақсадида, 2018 йилдан бошлаб:  мева-сабзавот маҳсулотларини ишлаб чиқаришдан то сотишгача бўлган белгиланган жараённи мустақил равишда амалга оширувчи ягона ёки ўзаро боғлиқ корхоналар гуруҳи доирасида;  қишлоқ хўжалиги ишлаб чиқарувчиларига қишлоқ хўжалиги юмушларини ташкил қилиш учун экиш материали, аванс тўловларини тақдим этувчи ва улардан ишлаб чиқарилган маҳсулотни келишилган нархларда сотиб олувчи қишлоқ хўжалиги ишлаб чиқарувчилари, тайёрловчи корхоналар, қайта ишловчилар, экспорт қилувчилар ўртасида кафолатланган шартномалар асосида “уруғ-кўчат-маҳсулот етиштириш-тайёрлаш-сақлаш-қайта ишлаш-транспортировка қилиш-бозорга етказиш” тамойили бўйича узлуксиз занжирни шакллантиришни кўзда тутувчи мева-сабзавот маҳсулотлари ишлаб чиқаришни ташкил этишнинг кластер усулини кенг жорий этиш белгиланган. |
| 11 | Фермер, деҳқон хўжаликлари ва томорқа ер эгалари кенгаши фаолиятини тубдан ўзгартириш ва таҳлил қилиш. Ушбу кенгашлар низомида ёзилган ишларини амалда бажарилишини таъминланишини назорат қилиш. Ходимларининг малакасини ошириш ва аттестациядан ўтказиш | Фермер, деҳқон хўжаликлари ва томорқа ер эгаларининг ҳуқуқлари ва қонуний манфаатларини ҳимоя қилиш, қишлоқ хўжалиги экин майдонларидан самарали фойдаланиш тизимини тубдан такомиллаштириш мақсадида Ўзбекистон фермер, деҳқон хўжаликлари ва томорқа ер эгалари кенгашининг қуйидаги устувор йўналишлари белгиланди:  фермер, деҳқон хўжаликлари ва томорқа ер эгалари фаолиятини янада ривожлантириш, уларнинг ҳуқуқлари ва қонуний манфаатларини ҳимоя қилишнинг самарали тизимини яратиш, ушбу соҳада норматив-ҳуқуқий базани такомиллаштириш;  фермер, деҳқон хўжаликлари ва томорқа ер эгаларининг экин майдонларидан самарали фойдаланишдаги шахсий манфаатдорлиги ва масъулиятини ошириш, бу борада парламент, вакиллик ва жамоатчилик назоратининг таъсирчан тизимини яратиш;  давлат бошқаруви органлари, маҳаллий давлат ҳокимияти органлари, фуқароларнинг ўзини ўзи бошқариш органларининг экин ер майдонларидан самарали фойдаланишни таъминлаш бўйича вазифаларини аниқ белгилаш ҳамда уларнинг жавобгарлигини кучайтириш;  кўп тармоқли фермер хўжаликларини ривожлантириш учун кулай шарт-шароитлар яратиш, уларни давлат томонидан кўллаб-қувватлаш чора-тадбирларини кучайтириш;  фермер, деҳқон хўжаликлари ва томорқа ер эгаларининг молиявий-иқтисодий барқарорлигини таъминлаш, уларнинг тайёрлов, қайта ишлаш, таъминот ва хизмат кўрсатувчи ташкилотлар билан ўзаро муносабатларида замонавий бозор механизмларини жорий этиш;  “Томорқа - қўшимча даромад манбаи!” шиорини қишлоқ аҳолиси орасида кенг тарғиб қилиш ҳамда ер эгаларининг кундалик фаолиятига сингдириш;  ер эгаларининг билим ва тажрибаларини ошириш, уларни зарур маълумот ва ахборотлар билан таъминлаш тизимини ривожлантириш, соҳага замонавий технологияларни кенг жорий этиш, фермер хўжаликларининг меҳнат муносабатларини ташкил этиш бўйича фаолиятини такомиллаштириш. |
| 12 | Қишлоқ хўжалиги корхоналари ва фермер хўжаликларини мажбурий ҳашарлардан озод қилиш | Ҳозирги вақтда мамлакатимиз қишлоқ хўжалигини модернизация қилиш ва жадал ривожлантиришнинг аниқ чора-тадбирлар белгиланиб амалга оширилмоқда.  Жумладан, таркибий ўзгартиришларни чуқурлаштириш ва қишлоқ хўжалиги ишлаб чиқаришини изчил ривожлантириш борасида пахта-туқимачилик кластерларини ташкил этишнинг ижобий натижаларидан келиб чиққан ҳолда Жиззах вилоятининг Пахтакор тумани ва Тошкент вилоятининг Қуйичирчик туманида кўп тармоқли агросаноат кластерлари ташкил этилган.  Шунингдек, фермер хўжаликлари, энг аввало, қишлоқ хўжалиги маҳсулотларини ишлаб чиқариш билан бир қаторда, қайта ишлаш, тайёрлаш, сақлаш, сотиш, қурилиш ишлари ва хизматлар кўрсатиш билан шуғулланаётган кўп тармоқли фермер хўжаликларини рағбатлантириш ва ривожлантириш учун давлат томонидан қулай шарт-шароитлар яратилган.  Шу билан бирга, Халқаро меҳнат стандартларини кенг жорий қилган ҳолда меҳнат муносабатлари соҳасини янада эркинлаштиришга, мажбурий меҳнатга йўл қўйилмаслигига, қишлоқ хўжалигида мавсумий ходимлар эркин ёлланишига эришиш чора-тадбирларини амалга оширилиши мақсадида:  қишлоқ хўжалиги корхоналари ва фермер хўжаликларининг фаолиятида қишлоқ ҳўжалиги соҳасидаги республика, вилоят ва туман (шаҳар) касаба уюшмаси кенгашларининг ролини кучайтириш;  меҳнатни муҳофаза қилиш бўйича нормаларни ишлаб чиқиш;  Халқаро меҳнат ташкилотининг “Мажбурий меҳнат тўғрисида”ги 29-сонли конвенцияга 2014 йилги қўшимча протоколини ратификация ва миллий амалиётга жорий қилиш чораларини кўриш талаб этилади. |
| 13 | Фермер хўжаликлари ва қишлоқ хўжалиги корхоналарининг сув олиш тизимларидаги ноқонуний қурилишларини бартараф этиш | Ўзбекистон Республикасида сувдан фойдаланиш ва сувни истеъмол қилиш, ҳусусан қишлоқ хўжалиги корхоналарининг сув олиш тизимларидаги ноқонуний қурилишларини бартараф этиш масалалари сувдан фойдаланиш ва сув истеъмоли тартиби тўғрисидаги низомга мувофиқ тартибга солинади.  Жорий йилнинг 1 декабр ҳолатига қадар 8318 та қонун бузилиш ҳолатлари аниқланган.  Хусусан, 388 та ҳолатда белгиланган лимитдан ортиқча сув олиш ҳолатлари, 57 та ноқонуний ташкил этилиб сув олган балиқчилик ҳавзалари, 2384 та кўллатиб суғориш ҳолатлари, 932 та коллектор ва зовурга сувни ташлаб қўйиш ҳолатлари, 3117 та сувдан ўзбошимчалик билан фойдаланиш ҳолатлари, 487 та сув иншоотларидан ноқонуний фойдаланиш ҳолатлари ҳамда 1300 та режасиз экинларни суғориш ҳолатлари аниқланган.  Аниқланган ушбу ҳолатлар юзасидан, жами 8318 та қонун бузилишлари аниқланиб, шундан 5201 нафар шахсларга 1284,3 млн. сўмлик маъмурий ҳамда 489 нафар шахсларга 467,0 млн. сўмлик иқтисодий жарималар қўлланилган. |